Manifestum sit omnibus fidelibus Christi quod ego Gaufredus de Sinemuro, germanus domni Raynaldi Vizeliacensis abbatis, fideliter dedi, concessi et obtuli sanctae Trinitati et ejus ecclesiae Marciniacensi et ancillis Dei in loco ipso Deo servientibus, pro salute mea et parentum meorum, censum totius frumenti de villa Sancti Juliani Briennensis, leges et rectitudinem et omnino cuncta quae in eadem villa habebam et possidebam sine aliqua retentione. Inde pro his donis et pro hac oblatione accepi a domno Seguino ejusdem loci priore, olim camerario venerandi abbatis domni Hugonis ejusdem ecclesiae boni fundatoris, duo millia et ducentos solidos publicae monetae. Ministri quoque mei et vicarii, me volente meque jubente, qui huic censui et villae praeerant, id est Barnabas praesbyter et fratres ejus, hoc donum mecum fecerunt, laudando et confirmando suasque consuetudines quas illic habebant fideliter reliquendo et ipsi pro hoc sexaginta solidos habuerunt, faciendo et reliquendo hoc per manum praedicti fratris mei domni Rainaldi Vizeliacensis abbatis. Hoc feci fide plena in manu domni Seguini prioris superius nominati, videntibus et audientibus, testificantibus et confirmantibus domno saepedicto germano meo Rainaldo abbate, Uldrico Esperone, et aliis amicis meis. Postquam in capitulo dominarum Marciniacensium feci ego Gaufredus hoc donum, accepi librum coram omnibus et super altare posui, Deo praesentando hoc donum, astante domno Wichardo, domni Seguini prioris socio, et Hugone de Centarbent.